Document ID: 32011R0580

ΚΑΝΟΝΙΣΜΌΣ (ΕΕ) αριθ. 580/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 8ης Ιουνίου 2011
περί τροποποιήσεως του κανονισμού (ΕΚ) αριθ. 460/2004 για τη δημιουργία του Ευρωπαϊκού Οργανισμού για την Ασφάλεια Δικτύων και Πληροφοριών ως προς τη διάρκειά του
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
Έχοντας υπόψη την πρόταση της Ευρωπαϊκής Επιτροπής,
Μετά τη διαβίβαση του σχεδίου νομοθετικής πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
Αφού ζήτησαν τη γνώμη της Επιτροπής των Περιφερειών,
Αποφασίζοντας σύμφωνα με τη συνήθη νομοθετική διαδικασία (2),
Εκτιμώντας τα ακόλουθα:
(1)
Το 2004 το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΚ) αριθ. 460/2004 (3) για τη δημιουργία του Ευρωπαϊκού Οργανισμού για την Ασφάλεια Δικτύων και Πληροφοριών (εφεξής «ο οργανισμός»).
(2)
Το 2008 το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΚ) αριθ. 1007/2008 (4) περί τροποποιήσεως του κανονισμού (ΕΚ) αριθ. 460/2004 ως προς τη διάρκεια του οργανισμού.
(3)
Από τον Νοέμβριο 2008 πραγματοποιήθηκε δημόσια συζήτηση σχετικά με τη γενική κατεύθυνση των ευρωπαϊκών προσπαθειών για ενισχυμένη ασφάλεια δικτύων και πληροφοριών, συμπεριλαμβανομένης συζήτησης σχετικά με τον οργανισμό. Σύμφωνα με τη στρατηγική της Επιτροπής για βελτίωση της νομοθεσίας και ως συμβολή σε αυτή τη συζήτηση, η Επιτροπή δρομολόγησε δημόσια διαβούλευση σχετικά με τους στόχους μιας ενισχυμένης πολιτικής για την ασφάλεια δικτύων και πληροφοριών σε ενωσιακή κλίμακα, η οποία διήρκεσε από τον Νοέμβριο 2008 έως τον Ιανουάριο 2009. Τον Δεκέμβριο 2009 η συζήτηση κατέληξε σε ψήφισμα του Συμβουλίου, της 18ης Δεκεμβρίου 2009, για μια συνεργατική ευρωπαϊκή προσέγγιση για την ασφάλεια δικτύων και πληροφοριών (5).
(4)
Λαμβάνοντας υπόψη τα αποτελέσματα της δημόσιας συζήτησης, εξετάζεται η αντικατάσταση του κανονισμού (ΕΚ) αριθ. 460/2004.
(5)
Η νομοθετική διαδικασία για τη μεταρρύθμιση του οργανισμού ενδέχεται να απαιτήσει αρκετό χρόνο για συζήτηση και, δεδομένου ότι η θητεία του οργανισμού λήγει στις 13 Μαρτίου 2012, είναι αναγκαίο να εγκριθεί παράταση που αφενός θα προσφέρει επαρκή χρόνο για συζήτηση στο Ευρωπαϊκό Κοινοβούλιο και στο Συμβούλιο και αφετέρου θα εξασφαλίσει συνέπεια και συνέχεια.
(6)
Κατά συνέπεια η διάρκεια της θητείας του οργανισμού θα πρέπει να παραταθεί έως τις 13 Σεπτεμβρίου 2013,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 27 του κανονισμού (ΕΚ) αριθ. 460/2004 αντικαθίσταται από το ακόλουθο κείμενο:
«Άρθρο 27
Διάρκεια
Ο οργανισμός ιδρύεται στις 14 Μαρτίου 2004 για περίοδο εννέα ετών και έξι μηνών.».
Άρθρο 2
Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 8 Ιουνίου 2011.

Labels: 10
12
15